DA Den Europæiske Unions Tidende C 152/6

Høringskonsulentens endelige rapport i sag COMP/B1/38.348 — REPSOL

(Udarbejdet i henhold til artikel 15 og 16 i Kommissionens afgørelse 2001/462/EF, EKSF af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21)

(2006/C 152/06)

(EØS-relevant tekst)

Udkastet til beslutning, som Kommissionen forelægger i medfør af artikel 9 i forordning nr. 1/2003, vedrører en mulig markedsafskærmning af konkurrenter på markedet for distribution af brændstoffer til tankstationer i Spanien, hvilket kan blive resultatet af de langfristede eksklusivaftaler vedrørende forsyning, som den spanske engrosleverandør Repsol commercial de productos petroliferos SA (»REPSOL CPP«) anvender.

Den 20. december 2001 anmeldte REPSOL CPP i overensstemmelse med artikel 2 og 4 i forordning nr. 17, som var gældende ret på det pågældende tidspunkt, kontrakter og kontraktmodeller, som det anvender til distribution af brændstof til motorkøretøjer med henblik på at opnå negativattest eller alternativt en individuel fritagelse i henhold til EF-traktatens artikel 81, stk. 3.

Den 19. marts 2002 offentliggjorde Kommissionen en meddelelse i Det Europæiske Fællesskabs Tidende, hvori den opfordrede de berørte selskaber til at fremsende deres eventuelle bemærkninger til anmeldelsen. Som svar herpå modtog Kommissionen 69 bemærkninger fra berørte tredjeparter (1).

Da forordning (EF) nr. 1/2003 trådte i kraft den 1. maj 2004, ophørte REPSOLS anmeldelse med at være gyldig. Den 16. juni 2004 indledte Kommissionen en procedure med henblik på vedtagelse af en beslutning efter kapitel III i forordning (EF) nr. 1/2003.

Den 18. juni 2004 fremlagde Kommissionen en foreløbig vurdering i medfør af artikel 9 i forordning nr. 1/2003, der var rettet til REPSOL. REPSOL fik en måned til at fremkomme med bemærkninger. I dette tidsrum fremsatte selskabet en række forslag til tilsagn.

Den 20. oktober 2004 offentliggjorde Kommissionen i Den Europæiske Unions Tidende en meddelelse i medfør af artikel 27, stk. 4, i Rådets forordning (EF) nr. 1/2003. Gennem meddelelsen blev offentligheden underrettet om Kommissionens betænkeligheder med hensyn til konkurrenceforholdene og om mulige løsninger, og andre interesserede parter blev opfordret til at fremsætte bemærkninger (»markedstesten«) (2).

Som svar på meddelelsen modtog Kommissionen 25 bemærkninger fra berørte tredjeparter. Der blev stillet spørgsmålstegn ved, hvor effektive REPSOL's tilsagn var for at undgå markedsafskærmning. Den 7. marts 2005 informerede Kommissionen REPSOL om bemærkningerne og gav selskabet et ikke-fortroligt resumé af bemærkningerne. Som følge heraf fremsatte REPSOL et ændret forslag til tilsagn, som selskabet ændrede yderligere flere gange.

Kommissionen er nu nået til den konklusion, at der, med forbehold af artikel 9, stk. 2, i forordning nr. 1/2003, ikke længere er nogen grund til at gribe ind i den foreliggende sag i betragtning af de tilsagn, som REPSOL har afgivet på grundlag af Kommissionens foreløbige vurdering, og som sluttelig blev ændret af hensyn til bemærkningerne fra andre interesserede parter.

I en beslutning truffet i medfør af artikel 9 i forordning nr. 1/2003 blev det fastslået, at der ikke var sket overtrædelse af Fællesskabets konkurrenceregler, men parterne accepterer at fjerne de forhold, som Kommissionen udtrykte betænkeligheder over i sin foreløbige vurdering. I flere af de beslutninger, Kommissionen allerede har truffet (3), er det derfor blevet accepteret, at proceduren er overholdt, når parterne meddeler Kommissionen, at de har fået tilstrækkelig adgang til de oplysninger, som de fandt nødvendige for at fremkomme med tilsagn og derved rette op på de forhold, som Kommissionen havde betænkeligheder over.

Denne sag er også blevet behandlet på samme vis, idet REPSOL med henblik herpå er fremkommet med en erklæring til Kommissionen, efter at selskabet havde modtaget resultaterne af markedstesten.

På baggrund af ovenstående finder jeg, at REPSOL's ret til at blive hørt er blevet respekteret.

Bruxelles, den 27. marts 2006. Serge DURANDE

(1) EFT C 70 af 19.3.2002, s. 29.

(2) EUT C 258 af 20.11.2004, s. 7.

(3) Jf. beslutning af 22.6.2005 COMP/39.116 — Coca-Cola og beslutning af 19.1.2005 COMP/37.214 — DFB.